Byråd beslutter, at 15 skæmmende ejendomme i kommunen skal væk i løbet af 2016.

Byrådet i Jammerbugt Kommune besluttede i aftes at bruge millioner fra den såkaldte skrotordning på at rive udtjente og skæmmende bygninger ned i lokalområdet. Kommunen har fået tilsagn fra Pulje til Landsbyfornyelse på 5,3 mio. kr. for perioden fra 2015-2016. Pengene skal anvendes til at vælte ”dårlige” ejendomme. Den kommunale medfinansiering i den forbindelse er på 40 procent. Det betyder, at der i alt kan udnyttes 1.500.000 mio. kroner af puljen, og med de frigivne midler på 1. mio. kroner forventer kommunen, at der opkøbes omkring 12 ejendomme i 2016 til cirka 800.000 kroner og nedrives omkring 15 ejendomme til en samlet omkostning i omegnen af 1,7 mio. kroner. På kommunalbestyrelsesmødet blev det også besluttet at købe og nedrive tre forskellige ejendomme, således at de ikke skæmmer rundt omkring i Jammerbugten. Den gamle SFO på Halvrimmen Skole med et areal på 182 kvadratmeter er i blandt ejendommene.